Rogovojė (ežeras)

Rogovojė arba Brečkiemių ežeras, rus. ozero Rogovojė, vok. Grosse Bretschkehmer See, vėliau vok. Brettkener See – ežeras Rusijos Kaliningrado srities Oziorsko rajono Krasnojarskojės kaimo gyvenvietėje. Vandens telkinys yra ledyninės kilmės (luistinis), priklauso Priegliaus baseinui. Subėga keli upokšniai, rytinėje dalyje išteka Šaltinės (Šalevkos) intakas Rogovica. XX a. pr. buvo apsuptas kaimų: šiaurės rytuose stovėjo Ragaviškiai (Rogačevka), pietryčiuose – Brečkiemiai (Voronovas), vakaruose – Ežergaliai (dabar sunykę). Šiaurės vakaruose iškilęs moreninis Kalno kalvagūbris (Lysije Gory, vok. Kallner Berge, vėliau vok. Kueklins Berge). Trikampio formos ežero krantai lėkšti ir apaugę meldais, o vakarinė dalis užpelkėjusi. Vandens paviršiaus altitudė – 112 m virš jūros lygio. Plotas 0,24 km². Ilgis – apie 1 km, gylis – iki 5 m. Vandenvardis, kaip ir vietovardis Brečkiemiai, buvo lietuviškos kilmės: pirmas dėmuo gali būti perdirbinys iš asmenvardžio Breskis, Breškis + žodis kiemas. Šaltiniai Озеро Роговое // Государственный водный реестр Роговое озеро Лысые горы Vilius Pėteraitis. Mažosios Lietuvos ir Tvankstos vietovardžiai = Die Ortsnamen von Kleinlitauen und Twanksta: jų kilmė ir reikšmė. Vilius Pėteraitis; Mažosios Lietuvos fondas. Vilnius: Mokslo ir enciklopedijų leidybos institutas, 1997 psl. 84 ISBN 5420013762